text: Brandchef kritiserer politikere
  30 december 2015 kl. 10.45
  Beredskabschef Ole Borch, 69, tror, at et nyt fælles brandvæsen kan spare penge. Men han er kritisk overfor politikerne på Christiansborg.
  - Nu har forsvarsministeren jo bestemt, at det statslige beredskab ikke skal spare. Men de kommunale beredskaber skal stadig spare mange millioner i 2017.
  -Staten har kun ca. 400 udrykninger om året, mens alle brandvæsenerne i kommuner har 32.000!
  Ole Borch har sidste arbejdsdag i dag. Det er lidt vemodigt at sige stop efter 25 år på jobbet som brandchef i Vejle.
  - Men jeg har jo alderen til det, så nu skal der nye kræfter til. Og jeg er god til at slippe tingene.
  Ole Borch mener, at landspolitikerne ikke har føling med, hvad der sker ude i landet. Der bliver måske færre brande, men alligevel får brandvæsenerne flere opgaver.
  Han frygter, at service-niveauet overfor borgere og erhvervslivet bliver ringere, når besparelserne føres ud i livet. Og han understreger, at det danske beredskab faktisk er det billigste i Europa.
  Ole Borch kom til Vejle som 41-årig, hvor han blev direktør for det kommunale busselskab. Senere blev han chef for beredskabet.
  De tidligere militærmand har hele uddannelsen som brandmand, men har ikke været regulær brandmand. Derimod kørte han som indsatsleder frem til kommunalreformen i 2007.
  